บาทเปิด 30.74/76 อ่อนค่าตามภูมิภาค
ธนาคารซีไอเอ็มบี ไทย รายงาน เงินบาทเปิด 30.74/76 อ่อนค่าตามภูมิภาค จากความกังวล fiscal cliff
8 พ.ย. 2555

ธนาคารซีไอเอ็มบี ไทย รายงาน เงินบาทเปิด 30.74/76 อ่อนค่าตามภูมิภาค จากความกังวล fiscal cliff
นักบริหารเงิน จากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้ที่ระดับ 30.74/76 บาท/ดอลลาร์ อ่อนค่าจากเย็นวานนี้ที่ปิดตลาดที่ระดับ 30.66/68 บาท/ดอลลาร์ แต่ล่าสุดเงินบาทเริ่มกลับมาแข็งค่าอีกครั้ง ล่าสุดอยู่ที่ 30.68/70 บาท/ดอลลาร์ 
"สาเหตุที่เงินบาทอ่อนค่าเมื่อเช้า เป็นไปตามภูมิภาคหลังจากโอบามาชนะเลือกตั้ง เนื่องจากนักลงทุนมองไปถึงการต่อสู้ดิ้นรนในสภาคองเกรสเพื่อบรรลุข้อตกลงในการหลีกเลี่ยงภาวะหน้าผาทางการคลัง หรือ fiscal cliff โดยมาตรการที่สำคัญซึ่งจะส่งผลกระทบต่อเศรษฐกิจและชีวิตความเป็นอยู่ของชาวอเมริกันโดยตรงนั่นก็คือมาตรการด้านภาษีและการปรับลดงบประมาณรายจ่ายของรัฐบาล แต่ในที่สุดเงินบาทก็กลับมาแข็งค่าอีก ซึ่งถือว่าสวนทางภูมิภาค"นักบริหารเงิน กล่าว 
สำหรับความเคลื่อนไหวของค่าเงินสกุลหลักต่างประเทศที่สำคัญ เงินยูโรอยู่ที่ระดับ 1.2757/2759 ดอลลาร์/ยูโร จากเย็นวานนี้ที่ปิดที่ระดับ 1.2837/2839 ดอลลาร์/ยูโร ส่วนเงินเยนอยู่ที่ระดับ 79.89/90 เยน/ดอลลาร์ จาก 80.36/38 เยน/ดอลลาร์เมื่อเย็นวานนี้
ทั้งนี้ นักบริหารเงินประเมินกรอบการเคลื่อนไหวของเงินบาทในวันนี้ระหว่าง 30.65-30.75 บาท/ดอลลาร์ โดยระหว่างวันให้ติดตามปัจจัยต่างประเทศเป็นหลัก การสเปนจะมีการขายพันธบัตร ซึ่งน่าจะได้รับการตอบรับ และการประชุมธนาคารกลางยุโรป (ECB)